Asztalos Csaba: ”Decizie istorică a CCR! Curtea constată că un cuplu de același sex intră în noțiunea de viață de familie și are dreptul să fie recunoscut legal!”

Președintele Consiliului Național pentru Combaterea Discriminării (CNCD), Asztalos Csaba, a salutat motivarea Curții Constituționale în speța Coman Hamilton, numind-o ”o decizie istorică”.

”Curtea constată că un cuplu de același sex intră în noțiunea de viață de familie și are dreptul să fie recunoscut legal!”, a scris Asztalos Csaba pe Facebook, făcând o trimitere la unul dintre punctele motivării CCR.

”În această lumină, aplicând cele dispuse de instanța europeană în interpretarea normelor europene, Curtea Constituțională constată că relația pe care o are un cuplu format din persoane de același sex intră în sfera noțiunii de „viață privată”, precum și a noțiunii de „viață de familie”, asemenea relației stabilite într-un cuplu heterosexual, fapt ce determină incidența protecției dreptului fundamental la viață privată și de familie, garantat de art.7 din Carta drepturilor fundamentale ale Uniunii Europene, de art.8 din Convenția europeană pentru apărarea drepturilor omului și a libertăților fundamentale și de art.26 din Constituția României. Bucurându-se de dreptul la viaţă privată și de familie, persoanele de același sex, care formează cupluri stabile, au dreptul de a-și exprima personalitatea în interiorul acestor relații și de a beneficia, în timp și prin mijloacele prevăzute de lege, de o recunoaștere legală și judiciară a drepturilor și îndatoririlor corespunzătoare (a se vedea, în acest sens, și hotărârea Curţii Constituţionale din Italia – Ordinanza n.4/2011, publicată în Gazzetta Ufficiale nr.2 din 12 ianuarie 2012)”, se arată în motivarea deciziei Curții Constituționale.

Citește explicația pe larg a deciziei și motivării CCR

(Sursa foto: Inquamphotos/ Autor: Octav Ganea)